## Ruth Merino destaca l’augment del 21 % en els ingressos de la Generalitat per impostos propis i cedits fins als 1.433 milions d’euros

*** Els ingressos per transmissions patrimonials (TPO) fins a juliol superen els 928 milions i representen més de la mitat de la recaptació total gràcies a l’activitat immobiliària, especialment a Castelló i Alacant
* L’eliminació de successions i donacions permet estalviar 188 milions d’euros als contribuents de la Comunitat, dels quals 84,1 milions corresponen als set primers mesos d’enguany
* La consellera d’Hisenda visita la delegació de l’Agència Tributària Valenciana a Castelló i valora l’efecte de les reformes fiscals del Consell en l’increment de la recaptació**

Els ingressos de la Generalitat per impostos propis i cedits entre gener i juliol es van incrementar un 21,25 % respecte al mateix període de l’any anterior fins a arribar als 1.433 milions d’euros.

Així ho ha anunciat este dimarts la consellera d’Hisenda i Economia, Ruth Merino, qui ha destacat que este augment és el reflex de la bona marxa de l’economia valenciana, especialment de l’activitat immobiliària, que s’ha vist afavorida per les mesures fiscals implantades pel Consell.

La consellera d’Hisenda, el director de l’Agència Tributària Valenciana (ATV), Ángel Zaera; la directora general de Tributs i Joc, Inmaculada Domínguez; i la directora territorial de l’ATV, Raquel Cuecos, han presentat este dimarts a Castelló de la Plana les dades tributàries corresponents als set primers mesos de l’exercici, en els quals els drets reconeguts també avancen un 19,96 % fins als 1.474 milions.

Ruth Merino ha subratllat que estes xifres demostren que és possible reduir l’esforç fiscal sobre les famílies, especialment amb rendes mitjanes i baixes, i al mateix temps, estimular l’activitat econòmica, la qual cosa acaba redundant en un increment dels recursos per a l’Administració.

“L’alleujament fiscal selectiu amb mesures com la supressió de l’impost de successions i donacions o les deduccions socials són una de les banderes d’este Consell, que continuarà avançant amb responsabilitat en esta senda perquè els fets ens donen la raó”, ha argumentat la consellera.

**Més de la mitat dels ingressos, per transmissions patrimonials oneroses**

De tots els tributs gestionats per l’ATV, l’impost sobre transmissions patrimonials i actes jurídics documentats és el que suposa un pes major. La modalitat de transmissions patrimonials oneroses representa més de la mitat de l’actuació de l’ATV amb 928 milions d’euros recaptats, un 17,81 % més que en el mateix període de l’any anterior.

Esta modalitat impositiva ha sigut un dels principals contribuents a l’augment de la recaptació, la qual cosa reflectix una major activitat en el sector immobiliari i de la construcció en la Comunitat Valenciana.

Per darrere, en xifres totals, es troba la modalitat d’actes jurídics documentats d’este impost, especialment lligat a les escriptures notarials, amb una recaptació fins a juliol que ascendix a 242 milions, un 28,18 % superior a les xifres del mateix període de l’any anterior, que arriben als 189 milions.

**Els ingressos s’incrementen un 52 % a Castelló**

A Castelló, l’increment de la recaptació fins a juliol s’eleva al 52 % en comparació amb l’any anterior. Este augment, molt per damunt de la mitjana autonòmica, respon sobretot l’augment en successions, que puja un 148 %, en passar de 16 milions a 40, i donacions, amb un avanç del 161 %, en passar de 279.000 euros a 730.000.

L’increment en successions es deu sobretot a les actuacions desenrotllades pel Departament d’Inspecció i Gestió Tributària de l’ATV en la seua lluita contra el frau i l’evasió fiscal. Respecte a l’increment en donacions, es tracta d’un xicotet repunt en termes totals, però dobla el que es va ingressar l’any anterior.

Els tributs lligats a l’activitat econòmica i el mercat immobiliari també augmenten amb força en la província de Castelló. Transmissions patrimonials ha passat de 65 milions a 86, la qual cosa suposa una pujada del 32 %, mentres que l’impost sobre operacions societàries ha experimentat un creixement del 137 %, passant de 184.000 euros a 436.000 euros.

Quant a la modalitat d’actes jurídics documentats s’ha ingressat un 44 % més, passant de 14,8 milions a 21,4. Estos percentatges se situen molt per damunt de la mitjana autonòmica, la qual cosa mostra el fort creixement i desenrotllament de l’activitat econòmica en la província de Castelló en els últims mesos.

Finalment, els ingressos procedents dels tributs sobre el joc també han experimentat una important pujada a la província, en este cas del 23 %, en passar de 5,6 milions a 6,9 milions.

**Alleujament fiscal i estalvi per als contribuents de tota la Comunitat**

D’altra banda, les estadístiques tributàries reflectixen que els contribuents de tota la Comunitat Valenciana es continuen beneficiant de les mesures d’alleujament fiscal implementades pel Consell des de l’inici de la legislatura, principalment pel que fa a la supressió impost sobre successions i donacions.

Este impacte s’aprecia tant en l’estalvi experimentat pels contribuents gràcies a la bonificació del 99 % sobre la quota tributària vigent des del 28 de maig de 2023 per a successions i donacions, com en la incentivació de l’activitat econòmica i el consum, la qual cosa es traduïx en una major recaptació fiscal.

En este sentit, Ruth Merino ha opinat que una fiscalitat “justa”, les mesures de simplificació i menys burocràcia són factors que, combinats, “donen confiança i seguretat jurídica, dinamitzen l’economia i generen més recaptació”.

“La percepció sobre el potencial de la Comunitat Valenciana ha canviat en els últims mesos. No solament entre el teixit econòmic, com evidencia l’arribada d’importants inversions al nostre territori, també en l’àmbit financer com demostra el canvi a positiu de la perspectiva en el ràting de la Comunitat Valenciana que acaba de donar a conéixer Fitch”, ha incidit la responsable d’Hisenda.

**Més de 177 milions estalviats en l’impost a les herències**

En la modalitat de successions, l’estalvi estimat en els set primers mesos d’enguany és 78,4 milions, als quals se sumen els 99,1 milions que els contribuents es van estalviar durant tot l’any 2024. Amb això, l’estalvi acumulat per la bonificació d’este impost arriba ja als 177,5 milions d’euros.

En global, el nombre de declarants de l’impost sobre successions que paguen algun import s’ha incrementat entre gener i juliol de 2025 en un 21,7 % respecte al mateix període de 2023 (en el qual encara no estava en vigor la bonificació), mentres que la quota mitjana s’ha reduït significativament, passant d’11.354 euros a 5.493 euros, la qual cosa suposa una baixada del 51,6 %.

Per províncies, les 3.791 declaracions que van ingressar alguna quantitat a Alacant es van estalviar 22,4 milions fins a juliol; a Castelló l’estalvi va ser 7,9 milions d’euros per a 1.626 declaracions presentades; i a València van ser 48,1 milions estalviats en les 7.989 declaracions presentades.

**Les bonificacions estimulen les donacions**

En la modalitat de donacions, destaca la pujada del 65,6 % en el nombre de declarants de l’impost, un increment que en el cas dels declarants amb quota positiva és fins i tot major, amb un augment del 98,5 %.

També resulta molt destacable l’increment de la base liquidable, que passa de 94,1 a 607,3 milions d’euros, mentres que la quota mitjana per als contribuents s’ha reduït en un 69,3 %, passant de 3.581 euros a 1.101 euros. Tot això evidencia que la reforma fiscal està incentivant l’ús de la figura de la donació per a estimular l’economia en situacions familiars que abans esperaven a la defunció.

En este cas, l’estalvi per als contribuents en els set primers mesos de l’any 2025 ha sigut de 5,8 milions d’euros als quals se sumen els 4,8 milions que es van estalviar al llarg de tot l’any 2024.

**Noves tarifes de l’ITP**

Pel que fa a l’efecte de les rebaixes en els tipus de l’ITP per a jóvens i col·lectius vulnerables vigents des de l’1 de gener de 2024 i a la nova tarifa per a adquisició de parcel·les amb vocació agrària, vigent des de l’1 de juny d’enguany, l’estalvi total per als ciutadans ha sigut de 41,2 milions d’euros, és a dir, 1.347 euros de mitjana.

La tarifa dirigida concretament als jóvens que adquirixen la seua primera vivenda habitual va ser la més utilitzada, amb 21.485 declaracions i un estalvi mitjà de 1.465 euros per contribuent. El repartiment per províncies va ser de 7.692 contribuents a Alacant, que van estalviar en total 10,9 milions d’euros; 3.137 a Castelló, que van estalviar 4,2 milions; i 10.656 a València que van estalviar 16,4 milions

Fecha: 09/09/2025